11. schôdza NR SR - 15.deň - B. popoludní
Dátum: 2012-12-19
Poslanec: Matovič, Igor (OĽANO)
Druh vystúpenia: Vystúpenie v rozprave

81. Čiže, vážená pani predsedajúca, vážený pán minister, vážený pán spravodajca, svojho času Robert Fico sa vyjadril, citujem: "Milujem finančné skupiny ako koza nôž". A mám taký pocit, že jak sa tu dnes bavíme, tak je to presne asi dôkaz tej lásky, že ich miluje ako koza nôž, len doteraz som si vždycky myslel, že keď niekoho milujem ako koza nôž, tak sa mu vyhýbam a robím mu naprieky a jednoducho ho nemám rád. Ale dnes nám Robert Fico a sprostredkovane cez svojich poslancov alebo cez svojho ministra dokazuje, že jeho láska, je trošku iná láska a koza nôž znamená urobiť všetko pre ne. A presne v tomto duchu je celý návrh zákona, ktorý pán minister Malatinský tu predkladá. Hneď úplne na samý začiatok zopakujem to, čo si myslím, že by pán minister pri akomkoľvek predložení zákona mal mať vždy na zreteli a to je to, že je dosť vo výraznom konflikte záujmov vzhľadom na to, že svoj vlastný dom prenajíma majiteľovi finančnej skupiny Penta. Preto by mal byť vždycky veľmi opatrný, až nadmieru opatrný, aby akýkoľvek zákon nemohol byť spájaný s týmto jeho osobným rodinným konfliktom záujmov. Zároveň Robert Fico svojho času po voľbách povedal, že naše opatrenia sa dotknú len 12 % najbohatších ľudí na Slovensku. A bolo to tu už veľakrát, kedy sme mu viacerí poslanci z opozície hovorili, že pravdepodobne to nie je v súlade s tým, čo robí, keď sľúbil, že postihne iba 12 % najbohatších ľudí na Slovensku a bolo to aj vtedy, keď zvyšoval daň právnickým osobám, bez ohľadu na to, aké boli veľké, hoci sľúbil, že zvýši iba tým najbohatším, zvýšil všetkým, aj malej firme v Medzilaborciach alebo na Zemplíne, či na Kysuciach, ktorá má možno jedného-dvoch zamestnancov, zvýšil tejto firme rovnako daň z príjmu právnických osôb ako veľkej firme alebo konkrétne SPP, alebo možno Paroplynovému cyklu, ktorý zarábajú rádovo vyššie sumy. Takisto 12 % najbohatších určite nebolo vtedy, keď poslanci SMER-u odhlasovali, že naďalej budú platiť ľudia koncesionárske poplatky a de facto odhlasovali tým pádom, že každý, kto má zástrčku bude platiť viac ako platiť mal a taktiež nefungovala rovnica, že 12 % nie je 100 % ľudí, ktorí tú elektriku majú, možno okrem tých pár chudákov v drevených chatrčiach. A taktiež aj dnešný zákon, keď sa poslanci SMER-u rozhodnú odsúhlasiť, tak sa dotkne znova všetkých ľudí, ktorí budú mať zástrčku. Je to obdobný zákon, ako ste predkladali pri koncesionárskych poplatkoch, kedy ste teda ľuďom povedali, že naďalej budú platiť tých 90 mil. eur a teraz rozdiel je možno iba v sume. Čiže teraz poviete, že áno, 30 mil. eur približne každý rok najbližších 15 rokov sa budete skladať tým finančným skupinám alebo konkrétnej finančnej skupine, o ktorej sa váš pán premiér rozhodol a váš predseda strany vyjadril, že miluje tieto finančné skupiny ako koza nôž. Nemôžem si pomôcť, ale zdá sa mi, že odvtedy, ako ste prebrali vládu, ste sa síce snažili alebo prebrali moc do rúk, ste sa snažili vytvárať dojem, že ste iný a odrazu sme tu mali taký, taký druhý variant premiéra, odrazu to bol Robert Fico 2, SMER číslo 2, ale na druhej strane, jak keby že si od začiatku chcete úmyselne šlapať po jazyku. Začalo to teda hlavne v tom auguste, kedy ste pod rúškom takej tmy alebo nezáujmu ľudí o politiku alebo pod rúškom toho, že ľudia boli na dovolenkách a vôbec nemali záujem riešiť, čo niečo poslanci v pléne riešia, tak vtedy ste naložili ľuďom poriadne, hoci je pravda, že teda tie zákony, ktoré najviac sa ich dotknú, tak sa ich dotknú až od nového roku, ale už vtedy ste jednoducho pod takýmto, by som povedal, pod takýmto rúškom nezáujmu ľudí v čase dovoleniek, ste zobrali 500 mil. eur zo šporničky, ktoré ľudia si odkladali, zo šporničky, do ktorej si ľudia odkladali peniaze na dôchodok z druhého piliera a presmerovali ste si ho do štátneho rozpočtu. Napríklad. Taktiež ste zaviedli všetkým živnostníkom na Slovensku, 88 % živnostníkom, ktorí dnes platia odvody z minimálneho vymeriavacieho základu, ste im zaviedli od budúceho roku, že budú platiť o 20 eur viac. Vždy pri každom návrhu ste tu vyplakávali, ako vám chýbajú peniaze v kase a ako to len teda musíte urobiť. Taktiež ste zdvihli minimálne zdravotné odvody približne o 20 na 55 eur tým ľuďom, ktorí si ich dobrovoľne platia. Zdvihli ste správne poplatky. Napríklad ste zaviedli poplatok, že keď si človek chce doma presunúť dvere o meter vedľa, tak musí zaplatiť 750 eur poplatok, lebo si také niečo dovolil, asi je pravdepodobne buržuj a asi to je pravdepodobné, ten človek z tých 12 % najbohatších na Slovensku. Všetky kroky jednoducho, ktoré tieto robíte, všetky sú podľa mňa v duchu šlapania si po jazyku a popierania vašich predvolebných sľubov, že čokoľvek keď urobíte, bude to na úkor bohatých a bude to na úkor tých 12 % najbohatších na Slovensku. Dnešný zákon je presne v tomto duchu. Znova idete urobiť presný opak toho, čo ste pred voľbami sľúbili. Tým chudákom, ktorí dnes, ako to už spomenul, neviem, kto to presne bol, tuším pán Přidal, že dnes si montujú solar preto, lebo sú už o tom presvedčení, ani nie preto, že už by to bolo nejako ekonomicky výhodné, ale jednoducho je presvedčení, tak zeleno to nejako cíti a tak zeleno vidí svet, tak si namontuje solar na svoj rodinný dom alebo sa združí viacero majiteľov bytov a namontujú si to na činžiak a možno s víziou takou, že aspoň trochu im to zaplatí tie náklady, ktoré s tým mali spojené, tak tým to idete znižovať zo 100 kilowattov výkon na 30 kW. Ak by ste sa zamysleli nad tým a pozreli sa vlastne, že napríklad keď v roku 2011 za celý rok bolo inštalovaný výkon 320 megawattov týchto solárnych vlastne panelov na Slovensku alebo energie výkonu potenciálneho solárnych elektrární na Slovensku, a pozreli by ste sa na tento rok, že vlastne do 27. novembra bol inštalovaný výkon necelých 10 MW, čo je 32-krát menej, čiže iba 3 % z toho, čo bolo inštalované v roku 2011, tak toto vôbec nie je problém. Tým chudákom, ktorým teraz v tom činžiaku, ktorý sa už horko-ťažko na nejakých domových schôdzach dohodli, že si namontujú niečo takéto hore na strechu, tak teraz ste iba hodili poleno pod nohy alebo chcete hodiť poleno pod nohy a zoberiete im tú, tú možno podporu, ktorú mali, a už si nenamontujú nič. A na budúci rok to solar už bude nainštalovaný možno 1 megawatt a už asi budete spokojní. Na druhej strane idete v zákone, ktorý sa volá o podpore obnoviteľných zdrojov, podporovať niečo, čo obnoviteľné vôbec nie je. Aj to najmenej ustanovenie, ktoré vyžadovalo, aby tam nejaký podiel obnoviteľných zdrojov bol alebo obnoviteľných energií bol, tak aj to odtiaľ idete vyhodiť a idete čisto podporovať to, čo povedal aj pán Mikuš viacej krát, idete podporovať dovoz ruského plynu. Miesto toho, aby ste podporovali energiu, tú ktorú na Slovensku máme, malé vodné elektrárne, aj tým znižujete výrazne vlastne výkon, v ktorom môže byť inštalované, miesto toho, aby ste ľudí podporovali v tom, aby sa správali trošku na zeleno, aby si prírodu chránili, aby mali dobrý pocit, že teda si vyrábajú elektrinu z nejakého solaru, tak miesto toho idete podporovať, aby čo najviac cez tú rúru prúdilo a možno to aj je spojitosť s tým, že chcete vlastne čo najviac dohodiť biznis tým vašim kamarátom, ktorým ste prednedávnom odsúhlasili, že im vlastne podiel v SPP dovolíte odkúpiť, ktorý ste odkúpiť mohli vy. Čiže miesto podpory tých malých, drobných, tým pritiahnete dvojnásobne kohútik a veľkým ste dali strop, ktorý ste najprv posunuli na 300 MW ste teraz pod tlakom opozície, čo my sme si mysleli, že zoberiete zákon a budete utekať niekam preč, tak pod tlakom opozície, tým ste urobili ešte, ešte v podstate horšiu vec, lebo ste ten strop odpálili úplne. Ako keby že ste dali pod neho atómovú bombu a už nie je žiadny strop, už jednoducho ktokoľvek, čokoľvek, nech sa páči, do akéhokoľvek výkonu, hlavne, že to nebude z obnoviteľných zdrojov. Hlavne, že to nebude. My sa bojíme obnoviteľných zdrojov a len prosím vás nepoužívajte nič, čo je ekologické, čo je v prospech nejako trvalo udržateľného rozvoja krajiny, používajte čokoľvek, čo nám dovezie viacej plynu z Ruska a toto vám podporíme. Obnoviteľné zdroje v žiadnom prípade nie. Pôvodný zámer ste mali urobiť to veľmi, veľmi potichu, približne pred mesiacom, mesiacom a pol. Cez hospodársky výbor pán poslanec Ľubomír Vážny potichúčku predložil nenápadne pozmeňováčik a mysleli si, že vám to prejde. Myslel si, že vám to prejde. Neviem, kto mu to podstrčil do ruky, nepredpokladám, že si to písal sám, ale jednoducho niekto konkrétny za tým bol, kto vtedy chcel dosiahnuť, aby sa to schovalo iba do spoločnej nejakej správy, nenápadne, aby pozmeňováčik do zákona o núdzových zásobách ropy sa prepašoval a potichúčku, aby ste si schválili niečo, na čo by vám vlastne nikto nedošiel alebo možno by sme potom na to prišli, až keby to bolo schválené. Nevyšiel vám tento zámer, lebo minister Borec uznal, že teda asi to nie je úplne kóšer, ale nie možno ani tak obsahovo, ale to, že to vôbec s tým zákonom nesúvisí, tak kvôli možno legislatívnym problémom to radšej tento pozmeňovák ste vyhodili a dali ste ho, predložili ste ho do skráteného legislatívneho konania. Argumentujete s tým, že štátu hrozia hospodárske škody, lebo asi takto, tak si to musíme vysvetliť, lebo hospodárske škody sú dôvodom na to, aby bolo skrátené legislatívne konanie. Na druhej strane v dôvodovej správe píšete, že žiaden dopad alebo teda že hospodárske škody štátu nehrozia. Potom sa to dá vysvetliť iba tým, že ten, kto zákon písal, vedel, že hospodárske škody hrozia, ale nie štátu ale súkromnému vlastníkovi, ktorý vlastní asi nejakú správnu bratislavskú elektráreň, ktorá sa volá zhodou okolností PPC a ktorú zhodou okolností vlastní nejaký finančný žralok alebo finančná skupina, ktorá sa zhodou okolností volá Penta a tejto hrozia hospodárske škody. Ja som to tu spomínal už aj minule, že títo ľudia, ktorí ovládli štát, ktorí sprivatizovali, čo sa dalo, jednoducho nitky poťahovali a možno aj Gorila o niečom svedčí, ak si ju prečítame, ktorý takýmto spôsobom sa dostali k majetku, považujú veci verejné za ich vlastné a pravdepodobne preto presvedčili niekoho z vás, aby ste predložili tento zákon pod rúškom toho, že hrozia hospodárske škody, len zabudli vám povedať, že hrozia hospodárske škody im a nie nám ako štátu. O to viac ma mrzí, že vy ste neprekukli to, že tu niekto sleduje, keď vám ten zákon predkladal, že sleduje svoj vlastný prospech a nie prospech štátu, ale iba prospech toho, kto doteraz od roku '99 mal dotovanú výkupnú cenu elektriny a mohol vlastne pohodlne predávať elektrinu približne o 20 eur drahšie, ako by ju predával, ak by bol vystavený iba čisto samostatnému trhu. Tento niekto, kto doteraz 13 rokov bol ticho, podľa mňa vyvinul nadmiernu snahu a snažil sa najprv cez pána poslanca Vážneho a teraz cez vás, pán minister, predložiť zákon, ktorý by mu umožnil naďalej mať podporu, ale nie už 70 eur mať za 1 MW elektrickej energie vyprodukovanej, ale približne 83 alebo niečo o chlp menej ako 83 eur za 1 MW elektrickej energie, ktorá by táto bratislavská elektráreň vyprodukovala. Nesnažte sa mi nahovoriť, že toto je zhoda náhod, že 13 rokov je niekto vlastne ticho, nejaká elektráreň, ktorá si tu produkovala elektrinu za dotovanú, štátom dotovanú cenu, a teraz rýchlo pred Vianocami, kedy hrozí, že náhodou od budúceho roku by sme museli byť vystavení reálnemu trhu a dohadovať sa na tom trhu ako normálny každý iný podnikateľ na tržnej cene, tak že to nebol práve tento úmysel, že niekto, kto zistil, že zrazu by bol vystavený čisto iba trhu a nie nejakému protekčnému správaniu sa a protekčným dotáciám, tak zrazu prišiel za vami a povedal vám, predlož mi to tam, však sa poznáme. Ja sa obávam, a zatiaľ ste to nevyvrátili, že všetko tomu nasvedčuje, že to takýmto spôsobom zorganizované bolo. Hovoríte, že netreba sa obávať, že podporu bude mať len zdroj, ktorý bude rekonštruovaný po platnosti zákona. Samozrejme, ale zároveň vyhadzujete podmienku, ktorá hovorila o 50 % investície a túto vyhadzujete preč. A tak ako to tu obrazne povedal, myslím si, že pán Lipšic ešte v predošlej rozprave, ešte pri skrátenom legislatívnom konaní, bude im stačiť vymaľovať bránku na modro a budú mať podporu. Teoreticky je to možné. Zároveň s tým hovoríte, však nebojte sa, rozhodne objektívny štátny orgán. Objektívny štátny orgán, vo vašom ponímaní ÚRSO na čele s pánom Holjenčíkom. A ja sa pýtam, môžeme sa spoľahnúť na ÚRSO a na pána Holjenčíka, že on bude objektívny štátny orgán a že bude konať v záujme Slovenskej republiky a občanov Slovenskej republiky, ktorých by mali zastupovať aj poslanci SMER-u v tomto pléne? Ja si myslím a som o tom na 100 % presvedčený, že nemôžme sa spoľahnúť, a poviem jeden jediný dôkaz. Ten jeden jediný dôkaz je práve ten spomínaný solár. Svojho času, keď pán Holjenčík viedol tento nezávislý štátny orgán, ktorého ste tam vy nominovali zhodou okolností, tak tiež tento orgán rozhodoval o tom, že za akú výkupnú cenu budeme vykupovať energiu, ktorú vyprodukujú tí, ktorí si inštalujú solárne panely a zriadia si slnečné elektrárne na Slovensku. A tento váš, alebo podľa vás nezávislý štátny orgán na čele s nezávislým odborníkom povedal, že bude vykupovať tu energiu, a počúvajte dobre, približne za 500 eur za 1 MW vyprodukovanej elektrickej energie. Dnešná výkupná cena je 119 eur za jeden vyprodukovaný megawatt v solárnej elektrárni. Čiže dnešná cena je približne 25 % z tej ceny, ktorú podľa vás nezávislý štátny orgán na čele s nezávislým štátnym úradníkom určil objektívne podľa vás, pred tromi rokmi pre ľudí, ktorí si postavia alebo zriadia na Slovensku solárnu elektráreň. Čiže, opačne povedané, podľa vás, nezávislý odborník na čele nezávislého štátneho orgánu s názvom ÚRSO, objektívne a nezávisle určil pred tromi rokmi o 300 % vyššiu cenu výkupnú pre solárnu elektrinu, ako je dnešná. Čiže 4-násobne vyššiu cenu. Ak si sám pozriete, ako sa vyvíjali ceny panelov za to obdobie, tak v žiadnom prípade neklesli na jednu štvrtinu z pôvodnej ceny spred troch rokov. Klesli o pár desiatok percent, ale v žiadnom prípade nie štvornásobne dole alebo jednoducho nestáli pred tromi rokmi 4-násobne viacej peňazí ako dnes. Ale aký to malo dopad. Alebo aký má dopad, toto podľa vás nezávislé rozhodnutie objektívne, nezávislého odborníka na čele nezávislého orgánu ÚRSO menujúceho sa na všetkých nás. Na štátny rozpočet žiadny. Ešte skôr by som povedal, že pozitívny, a to cez to, že vlastne, že aj tá elektrina podlieha nejakej DPH-čke a tým pádom aj z toho, čo vlastne tí, tú dotáciu, ktorú štát dal týmto výrobcom, ľudia de facto cez vyššie ceny elektriny museli zaplatiť vyššiu DPH-čku štátu. Čiže štát ešte mal z toho v podstate prospech. Ale kto na to doplatil a bude doplácať najbližších 15 rokov, odkedy, lebo tá podpora pre každú jednu tú slnečnú elektráreň je na 15 rokov, tak sú presne obyčajní ľudia. Za dva roky na základe platnosti toho, čo strana, za ktorú dnes ste nominantmi vo vláde, schválila, tak za dva roky bol inštalovaný výkon solárnych elektrární na Slovensku približne zaokrúhlene 500 MW. Tieto elektrárne za rok vyrobia približne 0,5 terawatthodiny elektrickej energie, čo je približne 1,7 % celkovej elektriny, ktorú Slovensko vlastne za rok spotrebuje. Pri podpore, lebo vzhľadom na to, že to boli podpisované zmluvy za tejto absurdnej ceny alebo za týchto absurdných podmienok a keď bola podpísaná tá zmluva pred rokom, dvomi a tromi vlastne na základe rozhodnutia nezávislého odborníka v nezávislom úrade ÚRSO menujúceho sa, pri cene dosahujúcej skoro 500 eur za jeden megawatt, je rozdiel, alebo vlastne medzi tržnou cenou a tou reálnou cenou približne povedzme že 400 eur na 1 MW. To znamená inak, jeden terawat, ktorý tieto slnečné elektrárne do roka vyrobia, znamená krát 400 eur, je približne 200 miliónov eur. A toto je čísielko, ktoré by nás malo zaujímať. Rozhodnutie podľa vás, odborníka na správnom mieste, nezávislého odborníka, nezávislého štátneho orgánu, objektívne rozhodnutie tohoto úradníka spôsobilo to, že ročne najbližších 15 rokov všetci ľudia na Slovensku sa budeme skladať približne 200 mil. eur každý jeden rok, aby sme zaplatili biznis, ktorý ste si pred tromi rokmi alebo strana SMER so svojimi kumpánmi z HZDS - či tu už neboli, či boli - a so Slotom tuná odhlasovali a schválili. 200 mil. eur sa ľudia vo zvýšenej cene elektriny skladajú na to, že máme 1,7 % elektriny na Slovensku vyrobenú solárnymi panelmi, na ktoré vy ste dávali dotáciu približne 400 eur voči tržnej cene elektriny. Aby sme si to predstavili možno trošku inak, dnešná tržná cena elektriny je približne 60 eur na jeden megawatt a tá výkupná bola skoro povedzme, že 460, aby sa nám to ľahšie počítalo. Čiže my sme platili podporu 6-7 razy viac, ako bola vlastne výrobná cena elektriny. Nie že výrobná cena, ale už tržná so ziskom, sme ešte dali k tomu 6-7 razy väčšiu sumu ako podporu na to, aby niekto vlastne vyrábal elektrinu v solárnych elektrárňach. Inak povedané, keď sme si vedeli kúpiť jeden kilowatt za korunu osemdesiat, tak takýmto spôsobom SMER schválil zákon, kde sme zabezpečili týmto ľuďom biznis na 15 rokov, že keď vyrobia elektrinu, jeden kilowatt elektriny v solárnej elektrárni, tak budú mať podporu na, budeme od nich vykupovať ako distribučka, alebo v podstate my všetci sa na to skladáme, budeme od nich vykupovať jeden kilowatt vyrobenej elektriny zo slnka približne za nejakých 14 korún. Čiže za korunu osemdesiat, keď hovorím v korunách, za korunu osemdesiat sme si mohli kúpiť na trhu. Nie, my sme kamarátom zabezpečili doživotný biznis na 15 rokov, teda biznis, že budeme od nich vykupovať každý jeden kilowatt za 14 korún. Akú to má prosím vás logiku? Bolo toto rozhodnutie, ktoré vy, poslanci SMER-u ste tu urobili pred tromi rokmi. Bolo toto rozhodnutie v prospech občanov Slovenskej republiky? To, čo, bolo to v súlade s tým, čo máte vy napísané za SMER-om? V súlade so sociálnou demokraciou? Čo podľa mňa to sociálne znamená, cítenie s tými biednymi, chudobnými. Bolo to v súlade s tým, teda čo sa prezentujete? Aké pozlátko na sebe máte oblečené? Bolo to sociálne rozhodnutie, alebo bolo to rozhodnutie v prospech finančných skupín, ktoré vedeli, že takýto zákon idete spáchať a ktoré veľmi dobre už mali nachystané pozemky, presne mali dohodnutý biznis a veľmi rýchlo inštalovali v roku 2011 320 MW slnečných elektrární po Slovensku. Čiže dnes, keď vidíte tieto elektrárne, tak z 99 % sú to práve tieto SMER-ácke, alebo tento SMER-ácky biznis, ktorý pred tromi rokmi ste tu schválili. A keď si to zrátame, že vtedy ste vlastne vašim rozhodnutím zabezpečili, že ľudia sa každým rokom 200 miliónmi eur, 6 miliardami korún skladajú na to, aby niekto mohol vyrábať, produkovať elektrickú energiu v solárnych elektrárňach po Slovensku a vynásobíte si to 15-imi, tak pred tromi rokmi ste tu schválili zákon, ktorý zabezpečil hlavne vašim kamarátom alebo kamarátom tých správnych ľudí, ktorí ten zákon od vás presadili, 3 mld. eur čistého, čo dostanú títo ľudia podporu iba za to, že vedeli v správnej chvíli, že si majú postaviť slnečnú elektráreň na Slovensku, a vedeli, že správni ľudia od vás, ktorí boli v tých správnych inštitúciách im schvália pripojenie a môžu tento biznis prevádzkovať. Dnes mnohí z tých, ktorí si to vtedy postavili, dnes mnohí už tie elektrárne nevlastnia a posunuli to ďalej. Jednoducho, bol to veľmi lukratívny biznis. Dvoj-, troj-, štvorročná návratnosť úplne bezproblémová. Kto by do toho nešiel? Toto ste boli schopní spraviť vy a vtedy ste sa spoliehali na to, že vlastne nezávisle rozhodne, nezávislý odborník na čele nezávislého štátneho orgánu, čiže pán Holjenčík na čele orgánu ÚRSO, Úradu pre reguláciu sieťových odvetví. Takto nezávisle rozhodol. Dohodil 3-miliardový biznis nie na úkor štátneho rozpočtu, na úkor všetkých ľudí, ktorí odoberajú elektriku na Slovensku, že tri miliardy eur sa budeme 15 rokov skladať týmto ľuďom na ich solárne elektrárne. Čiže ak sa mám ja spoliehať na takéhoto človeka, ktorý bol schopný pred tromi rokmi dohodiť takýto obrovský biznis na úkor všetkých ľudí na Slovensku, tak sa v žiadnom prípade na neho spoliehať nechcem. Preto verím tomu, čo bude napísané v zákone a nie nejakému prísľubu, že však možno bude rozhodovať nejaký nezávislý orgán na čele ktorého je človek, ktorý svojho času bol schopný takéto niečo spáchať. Ešte raz. Rozhodol o tom, aby sme platili za jeden kilowatt vyrobenej elektriny približne 14 korún, hoci sme si ho na trhu vedeli kúpiť v tom čase za korunu päťdesiat až korunu osemdesiat. Ako to má logiku? Absolútne žiadnu. Môžme hovoriť o podpore obnoviteľných zdrojov, ale mala by mať nejaké hranice a určené nejaké mantinely. Nesmie to byť jednoducho bezbrehý biznis, alebo že niekto iba preto, lebo sa do toho vôbec nevyzná, alebo možno že sa pán politikov do tej problematiky vyzná, tak predloží zákon a na drzovku vlastne schváli niečo s odôvodnením, že sa to netýka štátneho rozpočtu, a všetko je vybavené. Ale to, čo tento váš nezávislý človek s vašou podporou a s vašou pomocou pred tromi rokmi spravil, malo taký dopad na ľudí, že každý rok sa musia skladať na 200 mil. eur, čo platia viac za elektrinu, ako museli platiť. Ak toto nechápete, tak si vydelme 200 mil. eur deleno 1,8 milióna domácností, tak vám vyjde približne 110? 110 eur! Každá slovenská domácnosť, sa každý rok zloží na to, že ste svojho času dovolili tomuto človeku rozhodovať o tom, že objektívne určí nejaké ceny sa každý rok na to bude doplácať 15 rokov 110 eurami ešte ďalších približne 13 rokov doplácať na vaše zlé rozhodnutie, na váš zlý úsudok a na zlé rozhodnutie tohto človeka. Ja si podporu obnoviteľných zdrojov takto nepredstavujem. Vzhľadom na to, čo tu bolo povedané a vzhľadom na to, že čo za posledné 2-3 týždne máme možnosť vidieť, kedy pomaly nie je týždeň, kedy by ste neurobili rozhodnutie alebo vláda neurobila rozhodnutie, že dohodne nejaký super luxusný biznis pre niektorú z finančných, až dvoch finančných skupín na Slovensku. Ako spomeniem príklad. Napríklad vyvlastnenie zdravotných poisťovní, ako to nazývate, kde de facto ide o to, že dopredu vyplatíte vlastníkom a znova finančnej skupine - zhodou okolností tej istej -, že dopredu vyplatíte približne 8 až 10-násobok zisku, čo môže byť približne suma okolo 400 mil. eur. To je jedno rozhodnutie spred možno troch týždňov. Ďalšie rozhodnutie bolo minulý týždeň v stredu, kedy sa vláda definitívne rozhodla, že nie, nezabojuje o to, aby zohnala peniaze na odkúpenie podielu v SPP, ktorý ste tak dlhoročne kritizovali a hlavne váš premiér. Ale že nie, že tento lukratívny podiel dohodíte znova, opäť, neviem s akou zhodou náhod znova finančnej skupine, zhodou náhod finančnej skupine zo Slovenska. Len teraz možno s iným menom. Ale že keďže sú dve, tak ako tak veľmi ľahko uhádneme. Zase dohodíte ho J&T a zbavíte Slovensko toho, aby mohlo mať v štátnom rozpočte každý rok 300 mil. eur z tohto štátneho podielu. To bol ďalší váš biznis v prospech finančných skupín a dnes idete urobiť ďalší biznis, ktorý bude o obnoviteľných zdrojoch, 30 miliónov eur, každý rok, na 15 rokov. Znova 450 mil. eur. Dobre. Možno 400. Ale možno 500. Čiže vymenuvávam. Pred dvomi týždňami zdravotné poisťovne 400 mil. eur v prospech Penty. Z vašeho pera, z vašich úst. Pred týždňom 300 mil. eur, ale každý rok, nie iba jednorázovo. Každý rok v prospech J&T. A dnes chcete schváliť 450 miliónov eur na najbližších 15 rokov v prospech Penty. Spamätajte sa, prosím vás, poslanci SMER-u. Je toto vari toto, čo ste sľúbili vy vašim vlastným voličom? Tri týždne a tri kľúčové rozhodnutia v prospech dvoch finančných skupín. Pomaly 1,5 miliardy, ktorú idete darovať, doslova darovať ľuďom len tak. Lebo ste si zmysleli, a to ešte nehovorím o tom, teda že pri SPP to bude ročne 300 mil. eur, 300 mil. eur, 300 mil. eur, naveky. SPP, ktoré má podpísaný lukratívny biznis s Gazpromom, kedy aj my, keď sa rozhodneme, že nebudeme žiaden plyn, alebo oni sa rozhodnú, keď žiaden plyn nebudú cez nás transportovať ďalej, budú musieť platiť. Toto ste dohodili alebo idete dohodiť, už to vláda definitívne odklepla finančnej skupine. Kým prestanete vládnuť za tri roky to bude miliarda. V tomto prípade to bude 450 mil., pri zdravotných poisťovniach 400 miliónov. To sú dokopy 2 miliardy eur. Na druhej strane sa nehanbíte živnostníkom zvýšiť odvody o 20 eur. Že majú každý mesiac platiť viac. Lebo pomaly sa tuná na kolomaž ide roztiecť aj Kazimír a Fico, že nemáte peniažky, chýbajú vám. Chcete šetriť, chcete byť zodpovední. Dve miliardy finančným skupinám a ľudí idete zdierať! Chudákom učiteľom, necháte ich v tom mraze stáť vonku, štrajkovať so študentmi, poviete im, nie nemáte tých 60 mil. eur. Nemáte ich, božechráň, nemáte ich. Nemáte ich, nemáte ich. Nehanbíte sa už trochu? Dve mld. deleno 60 mil. je koľko? 30 rokov by ste mali pre nich peniaze. Nie. Finančným skupinám áno, chudákom nie. Toto je podľa vás sociálna demokracia. Ja takto ale sociálnu demokraciu nevnímam. Možno už nastal čas, aby konečne na Slovensku niekto sociálnu demokraciu založil. Ja to nebudem, ale vy nie ste sociálna demokracia. Vy ste čistá biznis strana, ak toto spáchate. Rozhodnutia posledných troch týždňov svedčia iba o tom, že nemáte iný záujem, iba rozhodovať v prospech finančných skupín. Mrzí ma, že to robíte takýmto spôsobom, že pred Vianocami, kedy aj dnes som videl už na obchvate nebola jednoducho zápcha. Kedy možno už 20-30 % ľudí je doma, naháňa niekde darčeky, ozdobuje stromček a má úplne iné starosti a má na háku, či tu nejakí poslanci niečo schvália alebo neschvália, a možno počujú potom vás, pán minister, kedy vy poviete, však vlastne nemá to dopad na štátny rozpočet a vašim cieľom je, aby ste znížili ceny elektriny. A tí ľudia takýmto spôsobom vnímajú tie správy a to, čo im vy poviete. Ale moc nie je iba podľahnutie tomu, že môžem povedať čokoľvek a budem zneužívať vlastne neznalosť informácií toho môjho publika alebo vo vašom prípade neznalosť informácií alebo nedostatok informácií vašich voličov. Moc by mala byť spojená aj so zodpovednosťou. Ak by ste boli zodpovedný, tak sa postavíte pred tie kamery a poviete, že ľudia vy na to doplatíte. Lebo, keď mi tu tento zákon schválime, vy sa budete skladať Pente na to, aby my sme im mohli ročne dať 30 miliónov eur. Vašich 30 mil. eur. A keď si iba tých 30 mil. eur vydelíme 1,8 mil. domácností, tak je to 16-17, neviem rýchlo vypočítať, 17 eur každá jedna slovenská domácnosť ročne zaplatí na elektrine viac, iba preto, lebo vy dnes chcete schváliť tento návrh zákona. Na jednej strane im hovoríte, že nie sú peniaze, na druhej strane im poviete, že ešte plaťte sem, aby my sme mohli dať tým bohatým. Čiže tým najchudobnejším, lebo to sa dotkne aj tých najchudobnejších, aj tí musia veľakrát práve aj s tou elektrikou kúriť, čiže možno ju míňajú ešte viac ako tá priemerná domácnosť. Tým poviete, vy plaťte na to, aby sme my dali finančným žralokom. Toto nie je od vás fér. A vzhľadom na to, že tu tie posledné týždne takýmto spôsobom rozhodujete a že len dokazujete každým jedným rozhodnutím, či vláda, alebo parlament, že vám nejde o prospech obyčajných ľudí, ale že vám ide o prospech finančných skupín, ktoré pravdepodobne za vami stoja alebo niekoho z vás vysoko za veľmi citlivé miesto správnym spôsobom držia a vydierajú, tak som si dovolil vám prichystať taký špeciálny vianočný darček. Neviem, či ma kolegovia moji počujú, ale možno mi to donesú. Máte tu presne 84 fľašiek kokakoly. Máte 83 poslancov, pre vás, pán minister, tak isto, aby sa aj vám ušlo, lebo, keď v Gorile sa písalo o tom, že existuje na Vazovovej ulici tuším Vazovova sa volala, na Vazovovej ulici nejaký konšpiračný byt, kde sa nejakí ľudia s finančnej skupiny stretali s nejakými ľuďmi z politiky a pod rúškom nejakej tmy sa snažili dohadovať veľký biznis, tak vy dnes tým, čo predkladáte, vy ste urobili byt na Vazovovej z tohto pléna! Vy ste urobili z parlamentu konšpiračný byt! Vy už nemáte potrebu ísť na byt do Vazovovej a tam potichúčko si dohadovať kšefty, vy už jednoducho robíte všetko okato. Ja som nezažil noc dlhých nožov v tomto parlamente, ale bol to pre mňa ako obyčajného človeka, ktorý bol relatívne mladý, veľmi traumatizujúci zážitok. Keď som videl tú aroganciu moci, akou si vtedajšia moc vlastne presadzovala svoje a úplne bezbreho jednoducho valcovala všetko, čo bolo len trošku objektívne a čo malo len trošku iný názor, tak presne rovnaký pocit zažívam dnes z vás a nielen dnes, ale aj predošlé týždne. Aj pri tom rozhodnutí pri zdravotných poisťovniach, aj pri rozhodnutí pri SPP, aj pri tomto návrhu zákona, ktorý predkladáte. Pri všetkých týchto troch návrhov zákonov, ktorý len za tie tri roky, kým budete ešte vládnuť, budú mať dopad 2 mld. eur na obyčajných ľudí na Slovensku. Mám pocit, že vy ste dosiahli alebo už prekonali noc dlhých nožov. Vy už nepotrebujete byt na Vazovovej, vy v pohode a so všetkou aroganciou, ktorá vám je vlastná, a čudujem sa odkiaľ sa vo vás zobrala, bez problémov najväčšie biznisy a špinavé biznisy robíte v naj sieni zákonnosti, ako hovorí náš Janko Mičovský. V sieni, v ktorej by sme mali byť v prvom rade spravodliví. Na tomto mieste niekde stála ústava, na ktorú ste všetci prisahali a kedy ste hovorili, že budete hájiť záujmy občanov. Ja sa pýtam, čo je v záujme občanov na tomto zákone? Kedy človeku, ktorý bol schopný určiť výkupnú cenu na solárnu energiu tak, aby finančné skupiny, ktoré si postavia solárne elektrárne, zarobili na tom v priebehu 15 rokov 200 krát 15, čiže 3 mld. eur. Kedy tento človek, tomuto človeku chcete dať do ruky všetku moc, nech on objektívne rozhodne, že či Penta dostane a akú vlastne podporu dostane? Na tom nie je nič v prospech občanov Slovenskej republiky, na tom nie je nič, čo je v súlade s vaším sľubom poslanca, ktorý ste tu skladali. Ja neviem, nikdy som to nepovedal, ale dnes to poviem. Každý poslanec SMER-u, ktorý nájde v sebe to svedomie, to odhodlanie a tú odvahu v prvom rade, že zahlasuje proti tomuto zákonu alebo ho nepodporí, s otvorenou náručou ho privítame v našom klube. Sme nezávislí ľudia a budete mať u nás azyl. (Ruch v sále.) Ukážete, že ste ľudia a že nie ste len hlasovacie stroje. Lebo ja mám naozaj veľakrát z vás pocit a nielen z vás, aj z tých ľudí, ktorí sa trošku smejú teraz, že mnohokrát spĺňate len rolu takých hlasovacích strojov, ktorým sa povie ako hlasovať majú a tak zahlasujú. Ja som presne pred rokom v tejto sále, keď ešte o Gorile nebolo ani chýru, ani slychu, rozdával banány, lebo bol posledný deň schôdze pred Vianocami, tak som rozdával banány na každý jeden stôl a s tým, že najprv som nepovedal, čo to bolo a prečo tie banány tam sú, a bolo mi celkom potom aj smiešne, že keď si niektorí pýtali dupľu, lebo jeden zjedli, oni boli pekné žlté - dozreté a pýtali si dupľu, ale boli to vtedy ako zhodou okolnosti dvaja SMER-áci. Pýtali si vlastne teda dupľu, ja som im dupľu dal a až potom sme išli urobiť takú tlačovku malú alebo brífing, kde som povedal, že tie banány boli symbol. Symbol potravy pre opice, lebo bolo to v ten deň. Neviem, aké to rozhodnutie bolo, ale v ten deň toto plénum hlasovalo ako stádo cvičených opíc. Jednoducho niekto niečo povedal a svedomie zostalo bokom. Ja si myslím, že práve a naše deti to v školách učia učitelia na prírodopise, že človek sa odlišuje od opice tým, že má svedomie, že toto je ten podstatný rozdiel, ktorý medzi sebou máme. Aj keby, že možno skáčeme po strome, ale máme svedomie, tak to je jednoducho rozdiel a charakteristický znak človeka a opice a podľa môjho názoru poslanec, ktorý sľúbi na ústavu, že bude chrániť záujmy Slovenskej republiky, ktorý počúva rozpravu a dlhodobú rozpravu a možno vystúpenie 30-ich opozičných poslancov, ktorí povedia, že toto je zlodejina, a snaží sa vám to vysvetliť, a ktorý napriek tomu zahlasuje za tento zákon, dokazuje, že on svedomie nemá. A potom si kladiem otázku, či by som dnes nemal znova rozdávať banány. Nie, dnes vám banány rozdávať nebudem, lebo ja naozaj verím, že to svedomie v sebe máte a tento zákon v žiadnom prípade nepodporíte. Viem, že dnes sa o ňom hlasovať teda pravdepodobne nebude a že si posuniete na január, ale takisto verím, že ani v tom januári ho nepodporíte. Vás, pán minister, by som chcel poprosiť, to čo som vás prosil cez faktickú. Ak máte úprimný záujem nájsť alebo nemať zbytočne nepriateľov a neurobiť si imidž, jaký si niektorí ministri urobili, ja neviem napríklad pán minister Vážny svojho času s rozhodnutím o mýtnom tendri. Jednoducho naveky ho bude mať na sebe nalepený, ale to bolo rozhodnutie o 200 mil. eur. To bola škoda za 200 mil. eur pre Slovenskú republiku. Vy, keď dnes schválite alebo budete naďalej presadzovať zákon v tomto znení, aký je, a naozaj by prišlo k tomu, že PPC bratislavské dostane podporu, či 27, alebo 30 mil. eur na 15 rokov, je to škoda 450 mil. eur. Dva razy väčšiu krivdu budete mať na sebe nalepenú a toto zo seba nezmyjete. Ak